Carit Etlar

Egekorset på Mosegård

En Historie om Spøgeri.

Digitaliseret af SFA-89  2013

Oppe i Nordjylland ligger et gammelt Herresæde, forfaldent og vindslået midt i en Lavning, der gav det Navnet: Mosegård. Stedet har været eiet, solgt og kjøbt af forskjellige adelige Familier. Tilsidst blev den oprindelige Bygning revet ned og erstattet med en ny grundmuret Facade og Sidemure af Bindingsværk. Kun Kjælderne er de samme. Over Nedgangen ses endnu et gammelt ormstukket Egetræskors. — Munkestensmurene er tykke, Vinduerne småbuede og tilgitrede, de svære Egebjælker, hvorpå den riflede Bark hist og her ses, bøier sig under Loftets Vægt. Nu bruges Kjælderne til Forrådskamre, Gammel-øltønder klemmer hinanden i trivelige Rækker, Løngangene er tilmurede, men de siges at strække sig hen under Borg og Ladegård, i hvis Lofter under den såkaldte sorte Dam, der er anbragt små, tykke Glasruder.